Министарство пољопривреде и заштите животне средине, на основу члана 79. Закона о дивљачи и ловству („Службени гласник РС”, бр. 18/10), расписује

**КОНКУРС**

**за расподелу средстава Буџетског фонда за развој ловства Републике Србије**

**у ловној 2016/2017. години**

**I.**

Расписује се конкурс за расподелу средстава Буџетског фонда за развој ловства Републике Србије у ловној 2016/2017. години (у даљем тексту: Конкурс), у износу од 93.368.060,00 динара за следеће видове рада:

1. унапређење стања популација ловостајем заштићених врста крупне дивљачи у ловиштима Републике Србије, изузев Аутономне покрајине Војводина, са аспекта заштите, управљања, коришћења и побољшања популационих параметара;
2. унапређење стања популација ловостајем заштићених врста ситне дивљачи у ловиштима Републике Србије, изузев Аутономне покрајине Војводина, са аспекта заштите, управљања, коришћења и побољшања популационих параметара;
3. унапређење стања у ловиштима на територији Републике Србије, изузев Аутономне покрајине Војводина, са аспекта заштите и спровођења мониторинга популација ловостајем заштићених и трајно заштићених врста дивљачи и њихових станишта и аспекта побољшања прехрамбених потенцијала станишта и смањења ризика од штета од дивљачи (сетва и садња биљних врста које привлаче дивљач, обезбеђивање одговарајуће хране за дивљач, минерализованих брикета, соли, медикамената, средстава за дехелминтизацију и других средстава ради унапређења прихране и здравствене заштите дивљачи);
4. друге програме и пројекте за развој ловства на територији Републике Србије који се односе на:
5. реинтродукцију и унапређење просторне дистрибуције ловостајем заштићених врста дивљачи, са смерницама за повећање вијабилности, опоравак и унапређење стања популација, у ловиштима на подручју Републике Србије;
6. праћење и унапређење стања и просторне дистрибуције популација ловостајем заштићених врста (вук и дивља мачка), са планом управљања популацијама ових врста на подручју Републике Србије јужно од Дунава и Саве;
7. праћење и унапређење стања и просторне дистрибуције популација дивљачи које се тренутно налазе у статусу трајно заштићених врста (мрки медвед, рис, велики тетреб, лештарка и јаребица камењарка), са планом управљања популацијама ових врста;
8. заштиту, очување и унапређење мониторинга миграторних ловостајем заштићених врста;
9. промоцију и унапређење значаја ловства као делатности од општег интереса, кроз информисање и едукацију;
10. унапређење информационог система у ловству;
11. унапређење и развој ловног туризма у руралним срединама.

**II.**

Пријаву на Конкурс (у даљем тексту: Пријава) за радове под редним бројем 1. до 3. из тачке I. Конкурса могу поднети корисници ловишта са подручја Републике Србије, изузев са подручја Аутономне покрајине Војводина, (у даљем тексту: Подносилац пријаве).

Пријаву на Конкурс (у даљем тексту: Пријава) за радове под редним бројем 4. тач. 1) до 7) из тачке I. Конкурса могу поднети правна лица са подручја Републике Србије, која се баве развојем и унапређењем дивљачи и ловства (у даљем тексту: Подносилац пријаве).

**III.**

Пријава се подноси у писаној форми на пријавном обрасцу на адресу: Министарство пољопривреде и заштите животне средине – Управа за шуме, 11070 Нови Београд, Омладинских бригада бр. 1.

Пријавни образац преузима се са сајта Управе за шуме: www.upravazasume.gov.rs/

Пријавни образац је потребно попунити искључиво на рачунару, тако да се у неосенчени део табеле упишу одговарајући подаци.

Пријавни образац који се доставља мора бити оверен печатом и потписан од стране законског заступника Подносиоца пријаве.

Рок за достављање Пријава по овом Конкурсу је 10 дана од дана објављивања.

**IV.**

Уз Пријаву, Подносилац пријаве је обавезан да достави следећу документацију у писаном облику:

1. за пројекте и програме под редним бр. 1. до 3. из тачке I. Конкурса, Подносилац пријаве је обавезан да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* копију решења о упису у одговарајући регистар, као и податке о матичном броју, ПИБ-у и текућем рачуну (копију картона депонованих потписа за динарски рачун клијента).
* за пројекте/програме којима се планира ограђивање дела ловишта, изградња прихватилишта за дивљач, изградња или реконструкција других ловних објеката, обавезно се доставља пројектна документација која садржи техничко-технолошки пројекат;
  1. за пројекте/програме који предвиђају одређене активности у ловишту које могу да изазову промене услова који битно утичу на газдовање ловиштем (уношење дивљачи у ловиште, реинтродукција дивљачи, измена станишних услова и сл.), Подносилац пријаве је обавезан да достави следећу документацију:
* извод из планског документа за газдовање ловиштем или доказ о покретању поступка за измене и допуне планског документа за газдовање ловиштем, који се односи на пројектне активности које могу да изазову промене услова који битно утичу на газдовање ловиштем;
  1. за пројекте/програме којима се планира изградња или реконструкцију ловних и других објеката, Подносилац пријаве је обавезан да достави следећу документацију:
* сагласност власника земљишта да се на његовој имовини могу изграђивати ловни и други објекти предвиђени пројектом (доказ о власништву над земљиштем на коме се планира подизање ловних и других објекта, препис листа непокретности, односно извод из земљишних књига са назнаком катастерске парцеле на којој је планирано подизање ловних и других објекта (оригинал или оверена копија), уговор о закупу земљишта за подизање ловних и других објекта или о уступању земљишта на коришћење (оригинал или оверена копија);
  1. за пројекте/програме којима се планира набавка одговарајуће хране за дивљач (минерализованих брикета, соли, медикамената, средстава за дехелминтизацију и других средстава ради унапређења прихране и здравствене заштите дивљачи), Подносилац пријаве је обавезан да достави следећу документацију:
* извод из Годишњег плана газдовања ловиштем који садржи приказ оптималних и матичних фондова за сваку врсту дивљачи у текућој ловној години;

1. за пројекте и програме под редним бројем 4. тач. 1) до 7) из тачке I. Конкурса, Подносилац пријаве је обавезан да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* копију решења о упису у одговарајући регистар, као и податке о матичном броју, ПИБ-у и текућем рачуну (копију картона депонованих потписа за динарски рачун клијента);
* за пројекте/програме којима се планира изградња или реконструкција ловних и/или других објеката, обавезно се доставља пројектна документација која садржи техничко-технолошки пројекат и сагласност власника земљишта да се на његовој имовини могу изграђивати ловни и други објекти предвиђени пројектом (доказ о власништву над земљиштем на коме се планира подизање ловних и других објекта, препис листа непокретности, односно извод из земљишних књига са назнаком катастерске парцеле на којој је планирано подизање ловних и других објекта (оригинал или оверена копија), уговор о закупу земљишта за подизање ловних и других објекта или о уступању земљишта на коришћење (оригинал или оверена копија);

**V.**

Подносилац пријаве може поднети једну пријаву на Конкурс.

Пријаве које се не поднесу на пријавном обрасцу у писаној форми у предвиђеном року, као и пријаве уз које није приложена одговарајућа документација наведена у Конкурсу, неће се узети у разматрање.

У поступку разматрања Пријаве ће бити вредноване по следећим критеријумима:

1. релевантност;
2. утицај и изводљивост;
3. институционални и професионални капацитети;
4. буџет.

**VI.**

Уговором који закључује Министарство пољопривреде и заштите животне средине – Управа за шуме са Корисником средстава за одређене видове рада, утврђује се право коришћења средстава из тачке I. овог Конкурсa, а у зависности од прилива средстава и динамике извршења за поједину врсту рада.

**VII.**

Овај конкурс објавити у „Службеном гласнику Републике Србијеˮ.